Document ID: 32009R0684

ΚΑΝΟΝΙΣΜΌΣ (ΕΚ) αριθ. 684/2009 ΤΗΣ ΕΠΙΤΡΟΠΉΣ
της 24ης Ιουλίου 2009
για την εφαρμογή της οδηγίας 2008/118/ΕΚ του Συμβουλίου όσον αφορά τις μηχανοργανωμένες διαδικασίες για τη διακίνηση προϊόντων που υπόκεινται σε ειδικούς φόρους κατανάλωσης υπό καθεστώς αναστολής των φόρων αυτών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (1), και ιδίως το άρθρο 29 παράγραφος 1,
Εκτιμώντας τα ακόλουθα:
(1)
Η διακίνηση προϊόντων που υπόκεινται σε ειδικούς φόρους κατανάλωσης και τα οποία τελούν υπό καθεστώς αναστολής, πρέπει να πραγματοποιείται υπό την κάλυψη ηλεκτρονικού διοικητικού εγγράφου το οποίο αναφέρεται στο άρθρο 21 παράγραφος 1 της οδηγίας 2008/118/ΕΚ, για το οποίο πρέπει να χρησιμοποιείται το μηχανοργανωμένο σύστημα που θεσπίσθηκε με την απόφαση αριθ. 1152/2003/ΕΚ του Ευρωπαϊκού Κοινοβουλίου και του Συμβουλίου, της 16ης Ιουνίου 2003, για την εισαγωγή της πληροφορικής στη διακίνηση και στους ελέγχους των προϊόντων που υπόκεινται σε ειδικούς φόρους κατανάλωσης (2).
(2)
Δεδομένου ότι το μηχανοργανωμένο σύστημα έχει σκοπό να επιτρέπει την παρακολούθηση και τον έλεγχο της διακίνησης των προϊόντων που υπόκεινται σε ειδικούς φόρους κατανάλωσης και τελούν υπό καθεστώς αναστολής, είναι αναγκαίο να καθοριστεί η διάρθρωση και το περιεχόμενο των ηλεκτρονικών μηνυμάτων που θα πρέπει να χρησιμοποιούνται για τις διακινήσεις αυτές.
(3)
Συγκεκριμένα, δεδομένου ότι οι διακινήσεις πρέπει να πραγματοποιούνται υπό την κάλυψη ηλεκτρονικού διοικητικού εγγράφου, η διάρθρωση και το περιεχόμενο των μηνυμάτων που συνιστούν το έγγραφο αυτό πρέπει να καθοριστούν. Είναι επίσης αναγκαίο να καθοριστεί η διάρθρωση και το περιεχόμενο των μηνυμάτων που συνιστούν την αναφορά παραλαβής και την αναφορά εξαγωγής.
(4)
Σύμφωνα με την οδηγία 2008/118/ΕΚ, το ηλεκτρονικό διοικητικό έγγραφο μπορεί να ακυρωθεί, ο προορισμός των προϊόντων μπορεί να αλλάξει και η διακίνηση των προϊόντων που υπόκεινται σε ειδικούς φόρους κατανάλωσης μπορεί να διαιρεθεί. Ως εκ τούτου, είναι αναγκαίο, αφενός, να καθοριστεί η διάρθρωση και το περιεχόμενο των μηνυμάτων που αφορούν την ακύρωση του ηλεκτρονικού διοικητικού εγγράφου, την αλλαγή προορισμού και την διαίρεση διακίνησης και, αφετέρου, να θεσπιστούν κανόνες και διαδικασίες που εφαρμόζονται όσον αφορά την ανταλλαγή μηνυμάτων σχετικά με την εν λόγω ακύρωση, αλλαγή προορισμού και διαίρεση.
(5)
Είναι αναγκαίο να καθοριστεί η διάρθρωση των έντυπων εγγράφων που αναφέρονται στα άρθρα 26 και 27 της οδηγίας 2008/118/ΕΚ που πρέπει να χρησιμοποιούνται όταν το μηχανοργανωμένο σύστημα είναι εκτός λειτουργίας.
(6)
Δεδομένου ότι οι κανόνες που θεσπίζονται με τον παρόντα κανονισμό πρόκειται να αντικαταστήσουν τους κανόνες που θεσπίστηκαν με τον κανονισμό (ΕΟΚ) αριθ. 2719/92 της Επιτροπής, της 11ης Σεπτεμβρίου 1992, περί συνοδευτικού διοικητικού εγγράφου για την κυκλοφορία, βάσει καθεστώτος αναστολής προϊόντων που υπόκεινται σε ειδικό φόρο κατανάλωσης (3), ο προαναφερθείς κανονισμός πρέπει να καταργηθεί.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ειδικών φόρων κατανάλωσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Ο παρών κανονισμός θεσπίζει κανόνες σχετικά με τα ακόλουθα:
α)
τη διάρθρωση και το περιεχόμενο των ηλεκτρονικών μηνυμάτων που ανταλλάσσονται μέσω του μηχανοργανωμένου συστήματος που αναφέρεται στο άρθρο 21 παράγραφος 2 της οδηγίας 2008/118/ΕΚ για τους σκοπούς των άρθρων 21 έως 25 της εν λόγω οδηγίας·
β)
τους κανόνες και τις διαδικασίες που πρέπει να ακολουθούνται για τις ανταλλαγές των μηνυμάτων τα οποία αναφέρονται στο στοιχείο α)·
γ)
τη διάρθρωση των εντύπων εγγράφων που αναφέρονται στα άρθρα 26 και 27 της οδηγίας 2008/118/ΕΚ.
Άρθρο 2
Υποχρεώσεις όσον αφορά τα μηνύματα που ανταλλάσσονται μέσω του μηχανοργανωμένου συστήματος
Ως προς τη διάρθρωση και το περιεχόμενό τους, τα μηνύματα που ανταλλάσσονται για τους σκοπούς των άρθρων 21 έως 25 της οδηγίας 2008/118/ΕΚ είναι σύμφωνα με το παράρτημα Ι του παρόντος κανονισμού. Σε περίπτωση που απαιτούνται κωδικοί για τη συμπλήρωση ορισμένων πεδίων δεδομένων στα μηνύματα αυτά, χρησιμοποιούνται οι κωδικοί που απαριθμούνται στο παράρτημα ΙΙ.
Άρθρο 3
Διατυπώσεις πριν από την έναρξη της διακίνησης των προϊόντων που υπόκεινται σε ειδικούς φόρους κατανάλωσης
1. Το σχέδιο ηλεκτρονικού διοικητικού εγγράφου που υποβάλλεται σύμφωνα με το άρθρο 21 παράγραφος 2 της οδηγίας 2008/118/ΕΚ και το ηλεκτρονικό διοικητικό έγγραφο στο οποίο έχει δοθεί διοικητικός κωδικός αναφοράς σύμφωνα με το άρθρο 21 παράγραφος 3 τρίτο εδάφιο της εν λόγω οδηγίας, είναι σύμφωνο με τις απαιτήσεις που προβλέπονται στον πίνακα 1 του παραρτήματος I του παρόντος κανονισμού.
2. Το σχέδιο ηλεκτρονικού διοικητικού εγγράφου υποβάλλεται όχι νωρίτερα από 7 ημέρες από την ημερομηνία που αναφέρεται στο έγγραφο αυτό ως ημερομηνία αποστολής των σχετικών προϊόντων που υπόκεινται σε ειδικούς φόρους κατανάλωσης.
Άρθρο 4
Ακύρωση του ηλεκτρονικού διοικητικού εγγράφου
1. Ο αποστολέας που επιθυμεί να ακυρώσει το ηλεκτρονικό διοικητικό έγγραφο όπως αναφέρεται στο άρθρο 21 παράγραφος 7 της οδηγίας 2008/118/ΕΚ συμπληρώνει τα πεδία του σχεδίου μηνύματος ακύρωσης και το υποβάλλει στις αρμόδιες αρχές του κράτους μέλους αποστολής. Το σχέδιο μηνύματος ακύρωσης είναι σύμφωνο με τις απαιτήσεις που προβλέπονται στον πίνακα 2 του παραρτήματος Ι του παρόντος κανονισμού.
2. Οι αρμόδιες αρχές του κράτους μέλους αποστολής επαληθεύουν ηλεκτρονικά τα στοιχεία που αναφέρονται στο σχέδιο του μηνύματος ακύρωσης.
Εάν τα στοιχεία αυτά είναι έγκυρα, οι εν λόγω αρχές προσθέτουν στο μήνυμα ακύρωσης την ημερομηνία και την ώρα της επικύρωσης, κοινοποιούν στον αποστολέα την πληροφορία αυτή και προωθούν το μήνυμα ακύρωσης στις αρμόδιες αρχές του κράτους μέλους προορισμού. Εάν τα στοιχεία αυτά δεν είναι έγκυρα, ενημερώνεται πάραυτα ο αποστολέας.
3. Κατά την παραλαβή του μηνύματος ακύρωσης, οι αρμόδιες αρχές του κράτους μέλους προορισμού προωθούν το μήνυμα ακύρωσης στον παραλήπτη εάν ο παραλήπτης είναι εγκεκριμένος αποθηκευτής ή εγγεγραμμένος παραλήπτης.
Άρθρο 5
Μηνύματα σχετικά με αλλαγή του προορισμού της διακίνησης προϊόντων που υπόκεινται σε ειδικούς φόρους κατανάλωσης
1. Ο αποστολέας που επιθυμεί να τροποποιήσει τον προορισμό όπως προβλέπεται στο άρθρο 21 παράγραφος 8 της οδηγίας 2008/118/ΕΚ, ή να συμπληρώσει τον προορισμό όπως προβλέπεται στο άρθρο 22 παράγραφος 2 της εν λόγω οδηγίας, συμπληρώνει τα πεδία του σχεδίου μηνύματος αλλαγής του προορισμού και το υποβάλλει στις αρμόδιες αρχές του κράτους μέλους αποστολής. Το σχέδιο του μηνύματος αλλαγής του προορισμού είναι σύμφωνο με τις απαιτήσεις που προβλέπονται στον πίνακα 3 του παραρτήματος Ι του παρόντος κανονισμού.
2. Οι αρμόδιες αρχές του κράτους μέλους αποστολής επαληθεύουν ηλεκτρονικά τα στοιχεία που αναφέρονται στο σχέδιο του μηνύματος αλλαγής του προορισμού.
Εάν τα στοιχεία αυτά είναι έγκυρα, οι αρμόδιες αρχές του κράτους μέλους αποστολής:
α)
προσθέτουν στο μήνυμα αλλαγής του προορισμού την ημερομηνία και ώρα της επικύρωσης και αύξοντα αριθμό και ενημερώνουν σχετικά τον αποστολέα·
β)
επικαιροποιούν το αρχικό ηλεκτρονικό διοικητικό έγγραφο βάσει των πληροφοριών που περιλαμβάνονται στο μήνυμα αλλαγής του προορισμού.
Εάν η επικαιροποίηση περιλαμβάνει αλλαγή του κράτους μέλους προορισμού ή αλλαγή του παραλήπτη, εφαρμόζεται το άρθρο 21 παράγραφοι 4 και 5 της οδηγίας 2008/118/ΕΚ όσον αφορά το επικαιροποιημένο ηλεκτρονικό διοικητικό έγγραφο.
3. Εάν η επικαιροποίηση που αναφέρεται στην παράγραφο 2 στοιχείο β) περιλαμβάνει αλλαγή του κράτους μέλους προορισμού, οι αρμόδιες αρχές του κράτους μέλους αποστολής διαβιβάζουν το μήνυμα αλλαγής του προορισμού στις αρμόδιες αρχές του κράτους μέλους προορισμού που αναφέρονται στο αρχικό ηλεκτρονικό διοικητικό έγγραφο.
Οι τελευταίες ενημερώνουν τον παραλήπτη που αναφέρεται στο αρχικό ηλεκτρονικό διοικητικό έγγραφο για την αλλαγή του προορισμού χρησιμοποιώντας την «κοινοποίηση αλλαγής του προορισμού» η οποία είναι σύμφωνη με τις απαιτήσεις που προβλέπονται στον πίνακα 4 του παραρτήματος Ι.
4. Εάν η επικαιροποίηση που αναφέρεται στην παράγραφο 2 στοιχείο β) περιλαμβάνει αλλαγή του τόπου παράδοσης που αναφέρεται στην ομάδα δεδομένων 7 του ηλεκτρονικού διοικητικού εγγράφου, όχι όμως αλλαγή του κράτους μέλους προορισμού ούτε αλλαγή του παραλήπτη, οι αρμόδιες αρχές του κράτους μέλους αποστολής διαβιβάζουν το μήνυμα αλλαγής του προορισμού στις αρμόδιες αρχές του κράτους μέλους προορισμού που αναφέρονται στο αρχικό ηλεκτρονικό διοικητικό έγγραφο.
Οι τελευταίες διαβιβάζουν το μήνυμα αλλαγής του προορισμού στον παραλήπτη.
5. Εάν τα δεδομένα που περιλαμβάνονται στο σχέδιο μηνύματος αλλαγής του προορισμού δεν είναι έγκυρα, ενημερώνεται πάραυτα ο αποστολέας.
6. Εάν το επικαιροποιημένο ηλεκτρονικό διοικητικό έγγραφο περιλαμβάνει νέο παραλήπτη στο ίδιο κράτος μέλος προορισμού με αυτό που αναφέρεται στο αρχικό ηλεκτρονικό διοικητικό έγγραφο, οι αρμόδιες αρχές του εν λόγω κράτους μέλους ενημερώνουν τον παραλήπτη που αναφέρεται στο αρχικό ηλεκτρονικό διοικητικό έγγραφο για την αλλαγή του προορισμού χρησιμοποιώντας την «κοινοποίηση αλλαγής του προορισμού» η οποία είναι σύμφωνη με τις απαιτήσεις που προβλέπονται στον πίνακα 4 του παραρτήματος Ι.
Άρθρο 6
Μηνύματα σχετικά με διαίρεση της διακίνησης προϊόντων που υπόκεινται σε ειδικούς φόρους κατανάλωσης
1. Ο αποστολέας που επιθυμεί να διαιρέσει τη διακίνηση προϊόντων που υπόκεινται σε ειδικούς φόρους κατανάλωσης όπως προβλέπεται στο άρθρο 23 της οδηγίας 2008/118/ΕΚ συμπληρώνει τα πεδία του σχεδίου μηνύματος διαίρεσης για κάθε προορισμό και το υποβάλλει στις αρμόδιες αρχές του κράτους μέλους αποστολής. Το σχέδιο του μηνύματος διαίρεσης είναι σύμφωνο με τις απαιτήσεις που προβλέπονται στον πίνακα 5 του παραρτήματος Ι του παρόντος κανονισμού.
2. Οι αρμόδιες αρχές του κράτους μέλους αποστολής επαληθεύουν ηλεκτρονικά τα στοιχεία που αναφέρονται στα σχέδια των μηνυμάτων διαίρεσης.
Εάν τα στοιχεία αυτά είναι έγκυρα, οι αρμόδιες αρχές του κράτους μέλους αποστολής:
α)
εκδίδουν για κάθε προορισμό νέο ηλεκτρονικό διοικητικό έγγραφο, το οποίο αντικαθιστά το αρχικό ηλεκτρονικό διοικητικό έγγραφο·
β)
εκδίδουν για το αρχικό ηλεκτρονικό διοικητικό έγγραφο «κοινοποίηση διαίρεσης», η οποία είναι σύμφωνη με τις απαιτήσεις που προβλέπονται στον πίνακα 4 του παραρτήματος Ι του παρόντος κανονισμού·
γ)
διαβιβάζουν την κοινοποίηση της διαίρεσης στον αποστολέα και στις αρμόδιες αρχές του κράτους μέλους προορισμού που αναφέρονται στο αρχικό ηλεκτρονικό διοικητικό έγγραφο.
Το άρθρο 21 παράγραφος 3 τρίτο εδάφιο και το άρθρο 21 παράγραφοι 4, 5 και 6 της οδηγίας 2008/118/ΕΚ εφαρμόζονται για κάθε νέο ηλεκτρονικό διοικητικό έγγραφο που αναφέρεται στο στοιχείο α).
3. Οι αρμόδιες αρχές του κράτους μέλους προορισμού που αναφέρονται στο αρχικό ηλεκτρονικό διοικητικό έγγραφο προωθούν την κοινοποίηση της διαίρεσης στον παραλήπτη που αναφέρεται στο αρχικό ηλεκτρονικό διοικητικό έγγραφο εάν ο παραλήπτης είναι εγκεκριμένος αποθηκευτής ή εγγεγραμμένος παραλήπτης.
4. Εάν τα δεδομένα που περιλαμβάνονται στο σχέδιο μηνύματος διαίρεσης δεν είναι έγκυρα, ενημερώνεται πάραυτα ο αποστολέας.
Άρθρο 7
Διατυπώσεις κατά το πέρας της διακίνησης προϊόντων που υπόκεινται σε ειδικούς φόρους κατανάλωσης
Η αναφορά παραλαβής που υποβάλλεται σύμφωνα με το άρθρο 24 της οδηγίας 2008/118/ΕΚ και η αναφορά εξαγωγής που υποβάλλεται σύμφωνα με το άρθρο 25 της εν λόγω οδηγίας, είναι σύμφωνες με τις απαιτήσεις που προβλέπονται στον πίνακα 6 του παραρτήματος Ι του παρόντος κανονισμού.
Άρθρο 8
Εναλλακτική έντυπη διαδικασία
1. Το έντυπο έγγραφο που αναφέρεται στο άρθρο 26 παράγραφος 1 στοιχείο α) της οδηγίας 2008/118/ΕΚ φέρει τον τίτλο «Εναλλακτικό συνοδευτικό έγγραφο για διακινήσεις προϊόντων που υπόκεινται σε ειδικούς φόρος κατανάλωσης και τα οποία τελούν υπό καθεστώς αναστολής». Τα δεδομένα που απαιτούνται αναγράφονται ως στοιχεία δεδομένων, εκφράζονται δε με τον ίδιο τρόπο όπως και στο ηλεκτρονικό διοικητικό έγγραφο. Όλα τα στοιχεία δεδομένων, καθώς και οι ομάδες και υποομάδες δεδομένων στις οποίες αυτά ανήκουν, ταυτοποιούνται μέσω των αριθμών και γραμμάτων στις στήλες Α και Β του πίνακα 1 του παραρτήματος Ι του παρόντος κανονισμού.
2. Οι πληροφορίες τις οποίες, σύμφωνα με το άρθρο 26 παράγραφος 5 της οδηγίας 2008/118/ΕΚ, ο αποστολέας κοινοποιεί στις αρμόδιες αρχές του κράτους μέλους αποστολής, αναγράφονται ως στοιχεία δεδομένων, εκφράζονται δε με τον ίδιο τρόπο όπως και στο μήνυμα αλλαγής του προορισμού ή στο μήνυμα διαίρεσης, κατά περίπτωση. Όλα τα στοιχεία δεδομένων, καθώς και οι ομάδες και υποομάδες δεδομένων στις οποίες αυτά ανήκουν, ταυτοποιούνται μέσω των αριθμών και γραμμάτων στις στήλες Α και Β του πίνακα 3 ή, κατά περίπτωση, του πίνακα 5 του παραρτήματος Ι του παρόντος κανονισμού.
3. Τα έντυπα έγγραφα που αναφέρονται στο άρθρο 27 παράγραφοι 1 και 2 της οδηγίας 2008/118/ΕΚ φέρουν τον τίτλο «Εναλλακτική Αναφορά παραλαβής / Αναφορά εξαγωγής για διακινήσεις προϊόντων που υπόκεινται σε ειδικούς φόρος κατανάλωσης και τα οποία τελούν υπό καθεστώς αναστολής». Τα δεδομένα που απαιτούνται αναγράφονται ως στοιχεία δεδομένων, εκφράζονται δε με τον ίδιο τρόπο όπως και στην αναφορά παραλαβής ή στην αναφορά εξαγωγής, κατά περίπτωση. Όλα τα στοιχεία δεδομένων, καθώς και οι ομάδες και υποομάδες δεδομένων στις οποίες αυτά ανήκουν, ταυτοποιούνται μέσω των αριθμών και γραμμάτων στις στήλες Α και Β του πίνακα 6 του παραρτήματος Ι του παρόντος κανονισμού.
Άρθρο 9
Κατάργηση
Ο κανονισμός (ΕΟΚ) αριθ. 2719/92 καταργείται από την 1η Απριλίου 2010. Ωστόσο, εξακολουθεί να εφαρμόζεται στις διακινήσεις που αναφέρονται στο άρθρο 46 της οδηγίας 2008/118/ΕΚ.
Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό.
Άρθρο 10
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2010, πλην του άρθρου 6 που εφαρμόζεται από την 1η Ιανουαρίου 2012.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουλίου 2009.

Labels: 10
12
2